text: দোষান্বেষণ ও প্রোপাগান্ডা | blog.bdnews24.com - pioneer blog for citizen journalism in bangladesh
  দোষান্বেষণ ও প্রোপাগান্ডা
  বৃহস্পতিবার ১৯ এপ্রিল ২০১২, ০৫:৫৮ অপরাহ্ন
  ১। মানুষের দুটি প্রবণতা পরীক্ষা করে দেখা যেতে পারে। এদের একটি হচ্ছে অন্যের মধ্যে দোষ অন্বেষণ করা এবং অপরটি হচ্ছে অন্যের কথিত দোষের বিবরণ পাওয়া গেলে তা নিয়ে প্রোপাগান্ডায় লিপ্ত হওয়া। অন্য ব্যক্তির মধ্যে দোষ অন্বেষণ করা ভাল কাজ নয়। অন্বেষণের ফল হিসেবে যে দোষের সন্ধান পাওয়া গেল বলে মনে হলো তা বেঠিক হলে মিথ্যায় উপনীত হওয়া হয়, মিথ্যা দোষারোপ করা হয়। এটি একটি বিরাট দায়। এ দায়ের ঝুঁকি নেয়া বুদ্ধিমানের কাজ নয়। আর যদি এর ফল হিসেবে সত্যে উপনীত হওয়াও সম্ভব হয় তবুও অন্যের মধ্যে দোষ অন্বেষণ করা মন্দ কাজ হিসেবেই থেকে যায়। আমরা চট করে হয়তো বলে ফেলতে পারি, দোষীর দোষ বা সম্ভাব্য দোষীর দোষ খুঁজতে সমস্যা কোথায়?
  ২। বিষয়টিকে যথার্থভাবে বুঝতে হলে অন্বেষণ কাজের সূচনা অবস্থা বিবেচনা করা আবশ্যক। মনের ভেতর অন্যের দোষ অন্বেষণের বাসনাটি জাগ্রত হয় যখন, তখন কিন্তু অন্বেষণকারীর নিকট দোষটির বিদ্যমানতার জ্ঞান থাকে না। যদি থাকতো তবে সে অন্বেষণ করতে নামবে কেন? যেহেতু শুরুতে 'সাব্যস্ত' দোষীর দোষই অজ্ঞাত ছিল তখন 'দোষীর দোষ খুঁজতে বেড়িয়েছি' এ দাবীটি টেকে না। অন্যদিকে, সম্ভাব্য দোষীর দোষ খুঁজতে বের হতে হবে কেন? আমার মোটিভ ও পারপাস কী? এ প্রশ্ন তখন গুরুত্বপূর্ণ হয়ে উঠে। এবার তাহলে প্রশ্ন করা যায়, কী একজনকে অন্যের মধ্যে দোষ অন্বেষণ করার দিকে ঠেলে দিতে পারে?
  ৩। মানুষের মধ্যে একটি ভেদের নীতি কাজ করে। এ আমার আপন, সে আমার পর। আপনের জন্য এক নীতি, পরের জন্য বিপরীত নীতি। আপনকে হেয় হতে দেখলে দুঃখ পেতে হয়, পরকে হেয় হতে দেখলে সুখ পাওয়া যায়। আপনকে বিপন্ন দশায় দেখলে মনে কষ্ট লাগে, পরকে বিপন্ন দশায় দেখলে আনন্দ পাওয়া যায়। পূর্বতঃগৃহীত এ নীতিগুলোকে সিদ্ধ মনে করা এবং মানসিক এ অবস্থাগুলোকে অনুমোদন করার ফল হিসেবে আমরা এরূপ অন্বেষণে বা প্রচারণায় লিপ্ত হতে পারি। যদি সবাইকে আপন ভাবা যায়, সবাইকে ভাল হিসেবে পাওয়ার কামনা মনে বিদ্যমান থাকে তবে নিশ্চিত মন্দের প্রতিও একটি সহানুভূতি থেকে যায় যা কথায় প্রকাশিত হবে। আর অনিশ্চিতের বেলায় তো মুখে সীমাতিরিক্ত কথা আসারই কথা নয়।
  ৪। যে অন্যের দোষ খুঁজে বেড়ায় সে প্রথমেই তাকে 'ডিসওউন' করে। তাকে ভাল হিসেবে পেতে চায় না। তাকে মন্দ হিসেবেই দেখতে চায়। এতে সুবিধা, এতে আনন্দ। এটি স্রেফ অন্যের জন্য অমঙ্গল কামনা করা, অন্যের অমঙ্গলে আনন্দিত হওয়া। অথবা তার বিশ্বাস হয়তো এমন যে, 'কাউকে ভাল হতে হলে আমার মতাবলম্বী হতেই হবে এবং বিরুদ্ধ মতাবলম্বীর অমঙ্গল কামনা করা জেহাদের অংশ।' এখানে মনে রাখতে হবে যে, ভিন্ন মত অবলম্বন ও অন্যের উপর অত্যাচার সমার্থক নয় কোন ভাবেই।
  ৫। অন্যের মধ্যে নিজ কর্তৃক দৃষ্ট দোষ গোপন করা একটি ভাল কাজ। আমরা নিজের বা বন্ধুদের দোষ গোপন করতে ভালবাসি। কিন্তু আবার অন্যের দোষ অন্বেষণ ও প্রচারণার ক্ষেত্রে আমাদের পক্ষে বিপরীত কাজ করে ফেলা সম্ভব। আমরা অন্যের বা বিপক্ষ শিবিরের ব্যক্তিবর্গের ক্ষেত্রে এটিকে স্বার্থ রক্ষার লড়াইয়ে বা রাজনৈতিক সংগ্রামে জয়ী হওয়ার জন্য প্রয়োজনীয় এবং সুবিধাজনক কৌশল হিসেবে বিবেচনা করে বসতে পারি। আর এটি হয়ে আছে দোষের বিবরণ পাওয়া গেলে তা নিয়ে প্রোপাগান্ডায় লিপ্ত হওয়ার কারণ বা উদ্দেশ্য। কিন্তু কথা হচ্ছে, নিজে বেশী ভাল হতে পারলে জেতার জন্য অন্যের দোষের প্রয়োজন হয় না।
  ৬। প্রোপাগান্ডা হচ্ছে মন্দ কথার বা কাজের প্রচারণা। মন্দ কথার প্রচারণা নৈতিক দিক থেকে গ্রহণযোগ্য নয়। তবে এক্ষেত্রে কেবলমাত্র অত্যাচারকে ব্যতিক্রম হিসেবে না দেখে উপায় নেই। কেউ কারও উপর অত্যাচার করলে অত্যাচারীর বিরুদ্ধে অত্যাচারের প্রতিবেদন দিতে পারে অত্যাচারিত। অন্যদের কর্তব্য অত্যাচারিতের আবেদনে সাড়া দেয়া। তবে এক্ষেত্রে তাদেরকে খেয়াল রাখতে হবে যে, অত্যাচারিতকে কেবল রক্ষা করা ও ন্যায় বিচার লাভে সহায়তা করাই তাদের কাজ। অত্যাচারিতের বিবরণ শুনেই তার সাথে একসুরে হৈ চৈ করার কোন উপযুক্ত কারণ নেই।
  ৭। এমনও হতে পারে যে, আমার কাছে অভিযোগের বিবরণ ও অভিযুক্তের আচরণ তার দোষী হওয়ার স্পষ্ট ইঙ্গিত হিসেবে সাব্যস্ত হলো। কিন্তু তারপরও বলা যায় ইঙ্গিত ইঙ্গিতের অতিরিক্ত কিছু নয়। একজন ইনোসেন্ট ব্যক্তিও কঠিন পরিস্থিতিতে ভয় পেয়ে এমন আচরণ করতে পারেন যা একজন প্রকৃত অপরাধী করে থাকেন। কাজেই অত্যন্ত সতর্ক ও প্রসারিত বিচার ছাড়া দোষ নির্ধারণ করা সম্ভব নয়। এক্ষেত্রে ভুল করার সম্ভাবনা অস্বীকার করা খুবই কঠিন। যিনি আদালতে বিচারক তাঁর উপর বিচারের দায়িত্ব অর্পিত হয়েছে। তিনি একটি সিদ্ধান্ত নিতে বাধ্য। আশা করা যায় তাঁর ভুল ঈশ্বর ক্ষমা করবেন যদি তিনি ন্যায়পরায়ণ হন ও সদিচ্ছা তাড়িত হন। কিন্তু যার সে দায়িত্ব নেই তিনি কেন আগ বাড়িয়ে এত কঠিন পথে এত সহজে হাঁটতে শুরু করবেন?
  ৮। এমনও হতে পারে যে, একজনের দোষের বিবরণ পেয়ে আমি প্রচারণায় নামলাম এবং পরে উপযুক্ত কর্তৃপক্ষ কর্তৃক প্রমাণিত হলো যে অভিযুক্ত ব্যক্তি সত্যিই দোষী। তাতেও আমার প্রতিপাদ্য বিষয় ভেঙ্গে পড়ে না। আগে আপনার বিরোধিতা দেখে পরে আমি আনন্দিত হয়ে আপনাকে এক হাত দেখে নিতে পারবো না। কারণ আমার কাজের বিচারটি হবে আমি যখন তা করেছিলেন তখনকার অবস্থার পরিপ্রেক্ষিতে। কাজেই পরবর্তী আউটকাম আমার কোন কাজেই আসছে না।
  ৯। আমি যা বুঝাতে চাচ্ছি তা মোটেই দোষীদেরকে রক্ষা করার কৌশল নয়। আমি আমাদের জন্য প্রয়োজনীয় কিছু নৈতিক নিয়ম সন্ধানের চেষ্টা করছি। প্রশ্ন উঠতে পারে, তবে কি দুষ্টের দোষের বিবরণ দেয়া একেবারেই যাবে না? না, যাবে না – এ সাফ উত্তর দেয়াও সম্ভব হচ্ছে না। তাহলে তো দোষীদের হাত থেকে অন্যকে রক্ষা করা সম্ভব হবে না। বিষয়টি জটিল। কী কর্তব্য তা সাধারণভাবে নির্ধারণ করে দেয়া অত্যন্ত কঠিন অথবা বলা যেতে পারে সম্ভব নয়। প্রত্যেকেই তার নিজস্ব বিচার ক্ষমতা ভালভাবে প্রয়োগ করে পদক্ষেপ নিবেন এটাই প্রত্যাশিত।
  ১০। আমি সাংবাদিক, পুলিশ, আদালত, মানবাধিকার সংস্থা ইত্যাদিকে আমার আলোচনার পরিমণ্ডলের বাইরেই রাখতে চাই। তারা আইন ও অনুমোদিত প্রসিডিওর অনুযায়ী কাজ করবেন এটাই প্রত্যাশিত। সাংবাদিকরা নিজে যা দেখেছেন, শুনেছেন তার বস্তুনিষ্ঠ বিবরণ লিখবেন মাত্র। যেমন, কোন সাংবাদিক নিজে দেখেছেন, শুনেছেন এমন ঘটনা নিয়ে প্রতিবেদন নিজের বরাতে লিখবেন; অন্যের কাছে শুনলে কেবল লিখবেন অমুকের কাছ থেকে শুনেছেন যে, ইত্যাদি। শেষেরটিকে স্বপ্রত্যক্ষিত ও বাস্তব ঘটনা হিসেবে উপস্থাপন করবেন না।
  ১১। পরিশেষে বলতে চাই, আমরা আম-জনতা অপরাধের ঘটনা জানতে পারলে তদন্ত ও সুবিচারের দাবীর মধ্যে নিজেদেরকে সীমাবদ্ধ রেখেও কর্তৃপক্ষের উপর চাপ তৈরি করতে পারি। এজন্য নিজেই বিচার করে কোন ব্যক্তির বিরুদ্ধে একটি রায় দিয়ে দেয়ার আবশ্যকতা নেই। নতুন প্রজন্ম চিন্তার দিক থেকে স্বনির্ভরভাবে একটি সুন্দর ও ন্যায়পরায়ণ সিভিল সোসাইটি তৈরি করুক এই প্রত্যাশা করে শেষ করলাম।
  বৃহস্পতিবার ১৯এপ্রিল২০১২, অপরাহ্ন ০৬:৩৬
  মোনেম ভাই, দর্শণশাস্ত্রের ন্যায়পরায়নতা নিয়ে সুচারুভঙ্গীতে লিখা নিবন্ধটি আমার ভালো লেগেছে। আপনাকে ধন্যবাদ।
  তবে প্রশ্ন আসে, মানুষের এই ন্যায়পরায়নতা-ভাবনা কি তাত্বিক না কি প্রায়োগিক? যদি তাত্বিক হয়, তাহলে প্ল্যাটোর দর্শনের মতো তার জাগতিক মুল্য নেই (ইউটোপিয়ান)। আর যদি এই ন্যায়পরায়নতা সমাজ বা মানবজীবনে প্রয়োগ করা প্রয়োজন মনে করি তাহলে তা কি পদ্ধতিতে (মোডাস অপারেন্ডি) প্রয়োগ করা হবে?
  শুক্রবার ২০এপ্রিল২০১২, পূর্বাহ্ন ১২:১৭
  আপনি খেয়াল করেছেন, অনেক দিক দিয়ে বেড়া দেয়ার চেষ্টা করেও আমি ৯ নং প্যারায় দরজা একটা খুলে দিয়েছি। নানাজন অত্যাচারের, ন্যায়বিচারের এবং সংগ্রামের নানা ব্যাখ্যা দেবেন। তবে সবার উপরে নিজের সদিচ্ছাজাত সুবিবেচনা। আমার মতো সামান্য জনের পক্ষে এত সমাধান দেয়া সম্ভব নয়।
  ইউটোপিয়া একেবার ফেলনাও নয়। যত কাছাকাছি যাওয়ার পথ বের করা যায় তত লাভ। একজন একজন করে, এক পা এক পা করেই তো এগুতে হয়। শুরু তো হয় চিন্তা থেকে তাই না?
  আপনি হয়তো খেয়াল করেছেন, আমি ব্লগারদের কোন কোন আয়োজনে রাওমাতও করি না। এটির কারণ আপনি মনে হয় বুঝেনও। তবে তাদের ন্যায়বিচারের দাবীর প্রতি আমার মানসিক সমর্থন অবশ্যই আছে।
  বৃহস্পতিবার ১৯এপ্রিল২০১২, অপরাহ্ন ০৬:৫৩
  পোষ্টের "সেঞ্চুরী" করলেন আব্দুল মোনেম ভাই। শততম পোষ্টের জন্য শুভেচ্ছা। অসম্ভব সুন্দর লেখায় ভরা ডাবল সেঞ্চুরী, ট্রিপল সেঞ্চুরী চাই। ভালো থাকুন। সুস্থ থাকুন।
  শুক্রবার ২০এপ্রিল২০১২, পূর্বাহ্ন ১২:২১
  আবু সুফিয়ান ভাই, আপনাকেও অনেক ধন্যবাদ। ভাল থাকুন।
  বিউটিফুল রাইটিং, মাই গ্রেটিচুড টু ইউ মি.আব্দুল মোনেম।
  সভ্বতা নিজে নিজে আসে না, অর্জন করতে হয়। কারো না কারো চেষ্টায় সভ্বতার প্রথম বীজটি রোপিত হয়। সহযোগিতার অভাবে বীজটি অংকুরিত হতে না পারলে পরবর্তী বীজটির জন্য হয়তো শতবর্ষ অপেক্ষা করতে হয়।
  শুক্রবার ২০এপ্রিল২০১২, পূর্বাহ্ন ১২:২৩
  ওয়াসেক ভাই, আপনাকেও ধন্যবাদ পড়ার জন্য, এত উৎসাহ ব্যঞ্জক মন্তব্যের জন্য।
  বৃহস্পতিবার ১৯এপ্রিল২০১২, অপরাহ্ন ০৭:৫৮
  প্রোপ্যাগান্ডা পড়ে ভাল লাগলো।
  জহিরুল ভাই, আপনাকে ধন্যবাদ। আমগো এই পড়ার পোলা হাইন থেকি সাবধান থাইক্কেন। কান, লেজ কুনুটার দিকেই য্যান আত না যায়। তয় আঁই তো এইডিরে চিনি। আন্নে বারা মানুষ ঠিকই আবার ফান্দে হরি যাইবেন। 😀 ভাল থাকুন।
  বৃহস্পতিবার ১৯এপ্রিল২০১২, অপরাহ্ন ০৯:১৮
  ইয়ানো অ্যাঁই কিছু কইতান্ন কইলে তো আন্নে অ্যাঁর দোষ খুজি হাতে হারিকেন ধরাই দিবেন I অ্যাঁই দোষ খুজতামনা কিল্লাই ? আন্নে যদি হাঁচা কতা কইতেন, আন্নের দায়িত্ব যদি ঠিক মতো হালন কইত্তেন, অ্যাঁর তো দোষ খোজোন লাইগতোনো I হমাজ অ্যাঁর দ্যাশ যদি ঠিক মতো চইলত, আঙ্গও চাওয়া অ্যাঁর পাওয়ার মইধ্যে যদি মিলন কইত্তে হাইত্ত , তাইলে তো আঙ্গও ছিদ্র খুজি বেড়ান লাইগতনো I অ্যাঁর চাকরি নাই, কাম কাজ নাই, মূইল্যবোধের শিক্ষা অ্যাঁই হরিবার , হমাজ, হরা-লেখা থুন পাই ন , অ্যাঁই তো হক্কলের ছিদ্র খুজি মাইক লাগামু I মুখত মাইক লাগাইলে তো মারকেটত চলে ভালা, ভুট বেশি পাওন যায় I আন্নে যাইবেন কই বাইজান , আন্নের পথঘাট বেবাক বন্ধ I তয় অ্যাঁই আল্লার কাছে দোয়া করি হে যেন আন্নের বাসনা হুরন করে I
  শুক্রবার ২০এপ্রিল২০১২, পূর্বাহ্ন ১২:৩৬
  প্রিয় পাগল মন ভাই,
  আই হে তের টুকলি কতা আরেট্টু ঘুরাই কই: "You are a genious and you have a style."
  ভাল থাকুন। আপনার দোয়া আল্লাহর কাছে গৃহীত হোক।
  বৃহস্পতিবার ১৯এপ্রিল২০১২, অপরাহ্ন ০৯:৫৬
  মোনেম ভাই, আপনার লিখার বিষয়বস্তুর নিরিখে আমার বেশ কয়েকটি পোষ্টের নৈতিকতা নিয়ে প্রশ্ন করা যায় অবশ্যই। আমি ঐ পোষ্টগুলো লিখার সময় নিজে ওভাবে ভাবি না, তা না। ভাবি, বুঝি তারপরও লিখি। বিশেষ একটা উদ্দেশ্য মাথার ভেতরে কিলবিল করে সবসময় – তাই সব ছাপিয়ে মনে হয় বর্তমানে বিদ্যমান ব্যবস্থা সম্পর্কে অনাস্থা তৈরি করা খুব জরুরী। মনের গহীনে কোথায় যেন অ্যানার্কিজমের একটা চোরা স্রোত বয়ে যায় সবসময়। আপনার অসাধারণ বিষয় এবং প্রকাশের এই লিখাটি আবার ঐ প্রশ্নগুলোর সামনে আমাকে দাঁড় করিয়ে দিল বস।
  এই ব্লগে এখন প্রোপাগান্ডা আর দোষান্বেষণ সংক্রান্ত পোষ্টের জয় জয়কার। ব্যাপারটিকে একেবারে ভীন্ন দিক থেকে দেখে অত্যন্ত সুলিখিত এই পোষ্টটি ব্লগ হাইলাইটসে রাখার অনুরোধ করছি। অনেককেই এটা ভিন্ন চিন্তার খোরাক জোগাবে নিশ্চয়ই।
  শুক্রবার ২০এপ্রিল২০১২, পূর্বাহ্ন ১২:৪৫
  ভাই জাহেদ, আপনি আমার অতি প্রিয় একজন ব্লগার। আপনি আমাদের দুরবস্থা, অন্যায়, অবিচার, অত্যাচার সম্বন্ধে সার্বিকভাবে কঠোর ভাষায় লিখুন। কোন ব্যক্তির স্পষ্ট কথা ও প্রকাশ্য কাজের সমালোচনা করুন। কিন্তু তারপরও তার সম্মান-মর্যাদার প্রতি লক্ষ্য রাখুন। অনিশ্চিত বিষয়ে সতর্কভাবে বলুন। ব্যাস হয়ে গেল। তারপরও দেখবেন আপনার লেখা ঝড় তুলবে।
  বৃহস্পতিবার ১৯এপ্রিল২০১২, অপরাহ্ন ১০:৪২
  স্বভাব-বিজ্ঞানের একটি চমৎকার বিশ্লেষণ।
  বৃহস্পতিবার ১৯এপ্রিল২০১২, অপরাহ্ন ১১:০৪
  রাজনৈতিক লিখাগুলো পড়তে পড়তে সিপিইউ যখন শ্লথ থেকে শ্লথতর হচ্ছিল তখন এ লিখাটি পড়ে আবার সেটা সচল হল। মোনেম ভাই আপনার লিখায় ফিলসফিকাল আন্ডারপিনিং গুলো দারুন।
  আসলেই তো যখন কোন ব্যক্তি অন্যায় করে তখন আমরা ঐ ব্যক্তিটির উপর কি পরিমাণই না চড়াও হই ।আর সেটা অন্য দলের হলে তো কথাই নেই । ভাবখানা এই আজ তোর একদিন কি আমার একদিন। সেই ক্ষেত্রে অন্যায়কারীটি শাস্তি বা ব্যক্তিগত ক্ষতির সম্মুখিন হলেও অন্যায়টি থেকে যায় উপেক্ষিত। আর সেজন্যই অন্যায় কর্মটি বার বার হতে থাকে। অথচ যেটা দরকার ছিল , কর্মটিকে ঘ্রিনা করা আর এর বিরুদ্ধে জনমত তৈরি করা।
  শুক্রবার ২০এপ্রিল২০১২, পূর্বাহ্ন ১২:৫১
  অনেক অনেক ধন্যবাদ, মঞ্জুর মোর্শেদ ভাই। আপনার এই পয়েন্টটি খুবই চিন্তা করার মত পয়েন্ট। আমরা আদতে বা আখেরে অত্যাচারের অবসান চাচ্ছি না। অত্যাচারের কোন কোন ঘটনাকে ব্যবহার করছি সিলেকটিভ ভাবে নিজের হীন স্বার্থে। নিজে যে অন্যত্র অত্যাচার করেই চলেছি সে খেয়াল রাখছি না, খেয়াল রাখছি কেলেঙ্কারীর মধ্যে যেন পড়তে না হয় সেদিকে।
  শুক্রবার ২০এপ্রিল২০১২, পূর্বাহ্ন ০১:২০
  মোনেম ভাই, জাহেদের মন্তব্যের জবাবে যা বলেছেন, এর চেয়ে প্র‍্যাগম্যাটিক উত্তর আর হয়না। আপনাকে ধন্যবাদ।
  হ্যা আমি সময়ে আপনার নীরবতা লক্ষ্য করি। নীরবতা হিরন্ময়!
  ও, আমার টুকলি করা কোটেশন ঘুরাইয়া ফিরাইয়া লাগসই মারছেন। মনে হয় অনেকদিনের প্র‍্যাক্টিস করা অভ্যাস 🙂 (এই এট্টু ছিদ্রান্বেষন করলাম আরকি………চোরা না শুনে ইত্যাদি)।
  শুক্রবার ২০এপ্রিল২০১২, অপরাহ্ন ০৭:২৫
  বেড়াতে গিয়েছিলাম বলে ধন্যবাদটুকু দিতে দেরি হয়ে গেল, ভাই। কিন্তু নীচে দেহেন, হে তি এ্যানোও দোষ বানাই বইসে।
  শুক্রবার ২০এপ্রিল২০১২, পূর্বাহ্ন ১০:২৪
  অ্যাঁই বুইজ্জচি , আন্নে আঙ্গও ভালা চান দেহি এতগুলা কতা কইচেন I হানে (কানে) ধইচ্চি, এই বিচলা পোলাপানগো ফাল্লায় হরি আর কারো দোষ খুইজতাম্ন I তয় বাইজান, আন্নে আগেই ডর পাই কতা বন্ধ কইচ্চেন হেইডা আগে বুজিনো I বাইজান আন্নে খুব চালাক, আন্নেরে হেতার লাইগা শতকুটি সালাম I আর এককান কতা বাইজান, আন্নে আঙ্গও কোন হরামর্শ দিলে হহজ ভাষায় দিয়েন, এতও গুরাই প্যাচাই দিয়েন না I হৃদয়ে বাংলাদেশ , জাহেদ বাইজান গো লাহান এত উচা ডিশ অ্যাঁর মাতাত নাই I অ্যাঁই ডিশ লইচি ধোলাই খালত্তুন I ভালা থাইক্কেন বাইজান I
  আঁই তো ফ্যাকটরি লই কিছু কই নো রে হাগল, আঁই কইছি অফিস লই। আন্নে খুজনের অফিস খুলছেন্নি? আন্নে তো বানানের ফ্যাকটরি লই বইসেন! 👿
  শুক্রবার ২০এপ্রিল২০১২, পূর্বাহ্ন ১১:০২
  🙄 এক কথায় অসাধারণ লাগলো ভাই। একইসঙ্গে এও উপলব্ধিতে জোর কড়া নেড়ে বলছে যেন আমরা সীমাতিরিক্ত প্রপাগান্ডায় পড়ি , যেন অন্যের অমঙ্গলে আনন্দনের মাত্রাছাড়া হীনতা-দীনতার প্রকট উদাহরণ হই , আমরা যেন অযথাই ' একহাত দেখে নেবার ' অদ্ভুতুড়ে অবস্থান থেকে পরিত্রানের উপায় অন্ততঃ খুঁজি। 🙄
  শুক্রবার ২০এপ্রিল২০১২, পূর্বাহ্ন ১১:০৯
  🙄 স্যরি, ভাই, আমার মন্তব্যে একটি ভুল হয়েছে, আর তা এই
  " আমরা যেন সীমাতিরিক্ত প্রপাগান্ডায় না পড়ি " । অনিচ্ছাকৃত ভুলটি সংশোধন করতেই আবার মন্তব্য করতে হলো। জউ হউক আমাদের শুভ-বোধের। 🙄
  শুক্রবার ২০এপ্রিল২০১২, পূর্বাহ্ন ১১:১২
  🙄 হায় আল্লাহ, আবারও ভুল ! " জয় " -এর বেলায় ! ক্ষমাপ্রার্থী …. 🙄
  শুক্রবার ২০এপ্রিল২০১২, অপরাহ্ন ০৭:৩৪
  নুরুন্নাহার শিরীন আপা, আপনাকে অনেক অনেক ধন্যবাদ। আমি কিন্তু ভয়ে ভয়ে ছিলাম। নানা জন নানা ভাবে আমার কথাকে হয়তো আক্রমন করেই বসবে। অথবা চুপচাপ পাশ কাটিয়ে যাবে। কিন্তু এমন ভাবে আপনারা ইতিবাচতভাবে এটাকে নিয়েছেন যে, ব্লগ লিখার এক বছরে এবারই খুব আবেগাপ্লুত হয়েছি।
  শুক্রবার ২০এপ্রিল২০১২, অপরাহ্ন ০৭:৪৯
  মোনেম ভাই, ইঃ বিনয় দেখাতে গিয়েতো এক্কেবারে লালে লাল। আপনি নিজেও জানতেন ব্লগের বিরিয়ানির মচ্ছবে আপনার বোরহানির স্বাদ অপুর্বই ঠেকবে। বাবুর্চি খুব ভালো!
  @এরে ওই হাগল মন, হেঁতেরে হেঁতি বালা টেরনিংই দিছে। তয় আন্নে ছালাম না হাডাই যদি হেতির লাই কদমবুছি হাডাইতেন, তয় মোনেম ভাই নিজের আঁতে হেতির কদম মোবারকে হৌঁচাইয়া দিতো আরি!
  শনিবার ২১এপ্রিল২০১২, অপরাহ্ন ০১:৫৫
  বিহদি হল্লি টেহাওলা দেশ ছাড়ি হলায়, গরীবে গুম অয়ি থাহে। আঁর হলানের টেহা নাই, গুম অওনের মাডি নাই। আঁই কি করি? আঁই হরের টেহায় গুম অওনের পত খুঁজি হাইছি। আঁরে আর খুঁজি হাইতেন নো। মনত লয় আঁই কুনু হানে দোষ কইচ্চি। আঁরে আন্নেরা আঁর দুই বাই মাফ করি দিয়েন। 🙁
  শনিবার ২১এপ্রিল২০১২, পূর্বাহ্ন ১১:১০
  শ্রদ্ধেয় মান্যবরেষু মোনেম ভাই, আপনার উস্মা ঘটাইবার কারণহেতু লজ্জাবনত হইয়া ক্ষমা প্রার্থী I চারিদিকে অমানিশার ঘন-ঘোর অন্ধকারের মধ্যে পতিত হইয়া কিঞ্চিৎ স্বাস্থ্যকর পরিবেশ সৃষ্টির প্রয়াস লইয়াছিলাম মাত্র I ইহাতে বিন্দু পরিমান হীন উদ্দেশের কোন প্রকার সমন্বয় ঘটে নাই I অশনি সংকেতের দামামায় উজ্জীবিত হইয়া সকলে যেখানে উন্মত্ত হইয়া নাচিতেছে , আপনি সেখানে অসীম ধৈর্যের সাথে, অবিচল ধীর স্থির থাকিয়া, অপূর্ব ও মনোরম ভাষা শৈলীর সমন্বয় ঘটাইয়া , আমাদিগকে সঠিক ও কল্যাণকর পথে পরিচালিত করার নিরলস প্রচেষ্টা চালাইয়া যাইতেছেন , তাহাতে আপনার মঙ্গল ও দীর্ঘায়ু কামনা করা আমাদের জন্য অতিশয় আবশ্যক হইয়া দাঁড়াইয়াছে I যাহা সৃষ্টিকর্তা কবুল করিবেন বলিয়া আমার বিশ্বাস I পরিশেষে সেঞ্চুরি অর্জনের জন্য আপনাকে ধন্যবাদ (আঁতকাইয়া উঠিবেন না, ইহা সেই বিশেষ সেঞ্চুরি !! নয় , ব্লগপোস্ট সেঞ্চুরি ) I
  মোনেম ভাই, পলায়ন ভারী আপমানজনক। আমার মতো অসংবেদনশীল নির্বোধও চোখে পানি নিয়ে প্লেনে চড়েছিলাম। তাই আপনারা যারা চারপাশের নির্গলিত অবিশ্বাস্য জগতে টিকে আছেন, আপনাদের স্যালুট।